বাংলাদেশ নিউজ ২৪x৭ ডটকম, নিউজ ডেস্ক ;  আগামী ৯ ডিসেম্বর ঢাকায় আসছেন শাহরুখ খান। এরপরের দিন তার লাইভ অনুষ্ঠান। এ উপলক্ষ্যে ঢাকায় বেশ সাড়া পড়েছে। বলিউডের বাদশাহকে  নিয়ে প্রথমবারের মতো বাংলাদেশে তৈরি হলো একটি তথ্যচিত্র।  ১০ ডিসেম্বর ঢাকার আর্মি স্টেডিয়ামে টানা ৩ ঘণ্টা পারফর্ম করবেন শাহরুখ খান। তাঁর সঙ্গে থাকবেন রানি মুখার্জি, ইশা কোপিকার, শেফালি জরিওয়ালা, অভিনেতা অর্জুন রামপাল, নৃত্য পরিচালক গণেশ হেজ, সংগীত শিল্পী নিরাজ শ্রীধরসহ ৪৮ সদস্যের নৃত্যদল। শাহরুখ খান ঢাকায় আসবেন চার্টার্ড বিমানে।  আর্মি স্টেডিয়ামের ওই জমকালো আসরটি সরাসরি সম্প্রচার করবে একটি বেসরকারি টেলিভিশন চ্যানেল। এই অনুষ্ঠান আয়োজনের প্রস্তুতি অনেকটাই চূড়ান্ত। আয়োজকরা জানিয়েছেন, অনুষ্ঠানস্থলে  থাকবে বিশাল এলসিডি প্রজেক্টর, যাতে দর্শকেরা অনুষ্ঠানটি উপভোগ করতে পারেন। থাকছে কিং খানের সঙ্গে ফটোসেশনও।  কিং খান লাইভ ইন ঢাকা অনুষ্ঠানের জন্য টিকিট বিক্রি হচ্ছেও বেশ। টিকিটের দাম ধরা হয়েছে ২৫ হাজার, ১০ হাজার, ৫ হাজার এবং ৩ হাজার টাকা।  শাহরুখ খানকে নিয়ে প্রথমবারের মতো বাংলাদেশে লাইভ অনুষ্ঠানের আগে তাঁর জীবন নির্ভর তথ্যচিত্রটি নির্মাণ করেছেন পলাশ মাহবুব। তথ্যচিত্রটিতে কণ্ঠ দিয়েছেন বাংলাদেশের তিন শিল্পী-মাজহারুল ইসলাম, ইসমত তোহা ও শারমিন লাকী।  বাংলাদেশ নিউজ ২৪x৭ ডটকম/এমআলম/এসএকাফী.